CELEX: 62007TN0320
Language: lv
Date: 2007-08-24 00:00:00
Title: Lieta T-320/07: Prasība, kas celta 2007. gada 24. augustā — Jones u.c./Komisija

20.10.2007   
            
            
               LV
            
            
               Eiropas Savienības Oficiālais Vēstnesis
            
            
               C 247/37
            
         Prasība, kas celta 2007. gada 24. augustā — Jones u.c./Komisija
   (Lieta T-320/07)
   (2007/C 247/61)
   Tiesvedības valoda — angļu
   Lietas dalībnieki
   
      Prasītāji: Glenn Jones un Daphne Jones (Neath, Velsa), FForch-y-Garron Coal Company Ltd (Neath, Velsa), Desmond Ivor Evans un David Raymond Evans (Maesteg, Velsa) (pārstāvis — D.I.W. Jeffreys, solicitor)
   
      Atbildētāja: Eiropas Kopienu Komisija
   Prasītāju prasījumi
   
               —
            
            
               atcelt Komisijas 2007. gada 18. jūnija Lēmumu lietā COMP/37.037 par prasītāju sūdzību par Central Electricity Generating Board īstenotu iespējamu nelikumīgu cenu diskrimināciju;
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Šī prasība ir celta, pamatojoties uz EKL 230. pantu, un ar to tiek prasīts atcelt Komisijas 2007. gada 18. jūnija Lēmumu (lieta COMP/37.037 — SWSMA), ar kuru tika noraīdīta sūdzība par Central Electricity Generating Board 1984.-1990. gadā īstenotu cenu praksi attiecībā pret ogļu ražotājiem. Sūdzībā ir teikts, ka šī prakse ir pretlikumīga diskriminācija cenu jomā pret privātiem ogļu ražotājiem, tostarp prasītājiem, kas ir pretrunā ar tajā laikā spēkā esošo EOTK līguma 4. panta b) apakšpunktu.
   Prasītāji apgalvo, ka Komisija šā lēmuma pieņemšanā ir pieļāvusi vairākas būtiskas tiesību kļūdas un/vai kļūdas vērtējumā, tādēļ lēmums ir jāatceļ.
   Prasītāji uzskata, ka Komisija ir pieļāvusi tiesību kļūdu, vērtējot jautājumu par cenu diskrimināciju visas valsts līmenī nevis attiecībā uz konkrēto tirgu, kurā darbojās prasītāji. Turklāt prasītāji norāda, ka Komisija kļūdījās apgalvojumā, ka, ņemot vērā British Coal Corporation raktuvju lielumu un licenču piešķiršanas politiku, licencētās privātās raktuves ogles var piegādāt tikai ierobežotā daudzumā un īstermiņā. Visbeidzot, prasītāji apgalvo, ka Komisija kļūdījās secinājumā, ka, tā kā EOTK līguma termiņš ir beidzies un tai vairs nav ekskluzīvas kompetences attiecībā uz šī līguma pārkāpumu izskatīšanu, vairs nav nepieciešams Komisijas lēmums pirms vēršanās pēc aizsardzības valsts tiesās.